राष्ट्रपति ने कहा कि प्रौद्योगिकी संचालित स्वास्थ्य सेक्टर से सेवाओं की कुशल उपलब्धता संभव हो पाएगी। स्वास्थ्य सेवा, प्रौद्योगिक प्रयासों के लिए एक अधिक संभावनाओं वाला क्षेत्र है। बेहतर नुस्खों की खोज, उन्नत चिकित्सकीय उपकरणों के देश में ही उत्पादन तथा पोषण और रोग निगरानी तंत्रों के विकास ऐसे क्षेत्र हैं, जिनमें नवान्वेषी अनुसंधान की आवश्यकता है। राष्ट्रपति ने कहा कि स्नातकोत्तर चिकित्सा और अनुसंधान संस्थान जैसे प्रतिष्ठित चिकित्सा संस्थानों का कर्तव्य, युवा डॉक्टरों में मानवतावादी नजरिया पैदा करना तथा उन्हें चिकित्सा में मूल्य-आधारित आजीविका की ओर उन्मुख करना है। उन्होंने उम्मीद व्यक्त की कि यहां के डॉक्टर समाज की नि:स्वार्थ सेवा के उच्च उद्देश्य के अपने संकल्प पर दृढ़ रहेंगे।